แนวโน้ม SET แกว่งลง รับความไม่แน่นอน “การเมืองไทย-ดอกเบี้ยสหรัฐ”
โบรกฯคาดตลาดหุ้นไทยเช้านี้แกว่งไซด์เวย์ดาวน์รอประเมินผลประกอบการบริษัทจดทะเบียนไตรมาส 1/66 ประกอบกับความไม่แน่นอนหลายอย่างกดดัน ทั้งปัจจัยการเมืองในประเทศ ทิศทางดอกเบี้ยสหรัฐ ให้แนวรับ 1,525 จุด และแนวต้าน 1,550 จุด
โบรกฯคาดตลาดหุ้นไทยเช้านี้แกว่งไซด์เวย์ดาวน์รอประเมินผลประกอบการบริษัทจดทะเบียนไตรมาส 1/66 ประกอบกับความไม่แน่นอนหลายอย่างกดดัน ทั้งปัจจัยการเมืองในประเทศ ทิศทางดอกเบี้ยสหรัฐ ให้แนวรับ 1,525 จุด และแนวต้าน 1,550 จุด
17 พ.ค. 2566

นายภูวดล ภูสอดเงิน นักวิเคราะห์การลงทุนปัจจัยพื้นฐานด้านตลาดทุน บล.บัวหลวง กล่าวว่า ตลาดหุ้นไทยเช้านี้คาดแกว่งไซด์เวย์ดาวน์ เนื่องจากนักลงทุนยังรอดูการทยอยประกาศผลประกอบการไตรมาส 1/66 ของบริษัทจดทะเบียนไทยออกมาให้แล้วเสร็จ และหลังจากนั้นก็จะไปรอดูการประชุมนักวิเคราะห์ (Analyst Meeting) กันอีกครั้งว่าแต่ละโบรกฯ จะมีการอัพหรือดาวน์เกรดหุ้นตัวไหน ซึ่งที่ผ่านมาก็จะเริ่มเห็นหลายโบรกฯ ออกบทวิเคราะห์กันไปบ้างแล้ว โดยบล.บัวหลวงก็มีการดาวน์เกรดกลุ่มหุ้นที่ราคาขึ้นสูง เช่น หุ้นไฟแนนซ์ เป็นต้น อย่างไรก็ตามกลยุทธ์การลงทุนในช่วงนี้ จึงแนะนักลงทุนรักษาเงินสดเอาไว้ก่อน
ด้านตลาดหุ้นอื่นในภูมิภาคเอเชียเช้านี้ก็เคลื่อนไหวทั้งในแดนบวกและลบ จากตัวเลขเศรษฐกิจที่ออกมาค่อนข้างหลากหลาย และนักลงทุนยังรอดูการหารือขยายเพดานหนี้สหรัฐอย่างต่อเนื่อง ให้แนวรับไว้ที่ 1,525 จุด และแนวต้าน 1,550 จุด
ส่วน บล.อินโนเวสท์ เอกซ์ คาด SET ยังถูกกดดันจากความไม่แน่นอนต่างๆ ได้แก่ 1)ปัจจัยการเมืองในประเทศ 2) ทิศทางดอกเบี้ยเฟด หลังเจ้าหน้าที่ระดับสูงกล่าวยังไม่ลดดอกเบี้ย และมีโอกาสขึ้นได้ หากเงินเฟ้อยังสูง และ 3) การเจรจาเพดานหนี้สหรัฐ
ด้านแนวโน้มดัชนี กรอบบนถูกจำกัดที่แนวต้าน 1,550-1,560 จุด ส่วนกรอบล่างอยู่ที่ 1,533 จุด หากต่ำกว่าเป็นลบต่อ และมีแนวรับถัดไปที่ 1,523 จุด